সকালে যাত্রীরা তখন কাজে যাওয়ার জন্য ট্রেন ধরতে এসেছিলেন। স্টেশনে থিক থিক করছিল ভিড়। ডিস্ট্রিক্ট লাইনের একটি ট্রেন পার্সন্স গ্রিন স্টেশনে এসে থামে। ট্রেনটি স্টেশন ছাড়ার ঠিক আগের মুহূর্তেই একটি কামরায় বিকট শব্দ হয়। চিত্কার-চেঁচামেচি, আর্তনাদে ভরে ওঠে স্টেশন চত্বর। আতঙ্কে লোকজন দৌড়তে শুরু করে দেয়। পুলিশও ঘটনাস্থলে ছুটে আসে। জানা যায়, কামরার ভিতরে থাকা একটি সাদা রঙের কৌটো থেকে বিস্ফোরণ হয়। ধোঁয়ায় ঢেকে যায় পুরো কামরা। বিস্ফোরণে আহত হন বেশ কয়েক জন। কৌটোটা কোথা থেকে এল, কে বা কারা রাখল তা নিয়ে তদন্ত শুরু করেছে পুলিশ। গোটা স্টেশন চত্বর নিরাপত্তায় মুড়ে ফেলা হয়েছে। বন্ধ করে দেওয়া হয়েছে ট্রেন চলাচল। লন্ডন পুলিশ জানিয়েছে এটা জঙ্গি কার্যকলাপ। যে কৌটোটা বিস্ফোরণ হয়েছে, তাতে আইইডি ছিল বলেও পুলিশের সন্ত্রাসদমন শাখা জানিয়েছে।  ঘটনাস্থলে বম্ব স্কোয়াড গিয়ে তল্লাশি শুরু করেছে ট্রেনের আর কোথাও বিস্ফোরক রয়েছে কিনা। দমকলের ৫০টি ইঞ্জিন ঘটনাস্থলে পৌঁছেছে। সংবাদ সংস্থা রয়টার্স সূত্রে খবর, বিস্ফোরণের পর পরই আতঙ্কে দৌড়োদৌড়িতে বেশ কয়েক জন পড়ে গিয়ে আহত হয়েছেন। পুলিশের তরফে ওই এলাকা এড়িয়ে চলার জন্য লোকজনকে অনুরোধ করা হচ্ছে। এক প্রত্যক্ষদর্শী সংবাদ সংস্থা রয়টার্সকে বলেন, “একটা শব্দ শুনলাম। তাকাতেই দেখি ট্রেনের গোটা কামরা ধোঁয়ায় ঢেকে গিয়েছে। ভয়ে, আতঙ্কে যাত্রীরা স্টেশন থেকে বেরোনোর চেষ্টা করছিল। পদপিষ্ট হওয়ার উপক্রম হয় অনেকেরই।”